Mere end fire år efter voldtægten af en kun 15-årig pige i Køge mener politiet at have fundet gerningsmanden. DNA-spor har været afgørende for efterforskningen. Den sigtede i sagen er en rumænsk mand på 40 år. Tilfældigt blev han i søndags anholdt af Nordjyllands Politi der sammen med kolleger fra København gennemførte en aktion i Aalborgs natteliv. Manden dukkede op mens betjente havde standset en bil, der udviste mistænkelig adfærd. Manden er onsdag blevet varetægtsfængslet ved et grundlovsforhør i Roskilde, oplyser Midt- og Vestsjællands Politi. Forbrydelsen skete i forbindelse med Køge Beach Party i juni 2010. I et buskads på festpladsen blev pigen overfaldet og voldtaget. Ved undersøgelsen af pigen fandt politiet spor, som resulterede i en dna-profil. Profilen viste sig senere at matche en profil af en rumænsk mand, der i 2011 var blevet dømt for berigelseskriminalitet og derefter udvist. Siden 2011 har manden været efterlyst, oplyser politiet torsdag, men i søndags dukkede han igen op i Danmark. Nordjyllands Politi havde fået en anmeldelse om, at en mand udviste mistænkelig adfærd, og så blev han anholdt. Politiet oplyser, at man nu forsøger nærmere at klarlægge den 40-åriges færden i Danmark for fire år siden. Manden nægter sig skyldig. Han kan ikke huske, at han har været til Køge Beach Party i 2010, oplyser politikredsens talsmand, Martin Bjerregaard, til Ritzau.

Referat:
Efter mere end fire år er den formodede gerningsmand til en voldtægt i Køge blevet anholdt.